Kázeň z ev. Sl. Božích v Bratislave (Lamač s VP/**NK**), **12.2.2023**, 10.00/**18.00, Nedeľa po Deviatniku;** ES: 210, 282, 284, **A 89**, Žalm 119, 89 – 96

**Izaiáš 55, 10 – 11**:*„****10****Lebo ako dážď a sneh padá z neba, a nevracia sa tam, ale napája zem, robí ju plodnou, úrodnou a dáva semeno rozsievačovi a jediacemu chlieb,****11****tak bude moje slovo, ktoré vychádza z mojich úst: nenavráti sa ku mne prázdne, ale vykoná, čo sa mne páči, úspešne spraví, na čo ho posielam.“*

**Milí bratia, milé sestry!**

Tu, u nás v Bratislave, sneh nepadá často, no ak sa to aj udeje, **kto by počas chladu a padajúcich snehových vločiek myslel na leto – na žatvu?** Počas zimných sychravých mesiacov sotva komu príde na myseľ dozrievajúca úroda, ňou ozdobený oltár, ako býva zvykom vo sviatok Poďakovania za úrody zeme.

Je to tak, že **naše uvažovanie je spravidla krátkodobé**, naše pocity sú formované momentálnou situáciou a priam zajaté prítomným okamihom.

Ba jestvujú meteosenzitívni ľudia, ktorým už jeden pochmúrny zimný deň stačí nato, aby ich nálada klesla až celkom nadol, kdesi blízko depresie.

Zvykne sa to diať aj v duchovnom živote. **I naša viera má nezriedka krátky dych.**

Slová sa javia ako neúčinné. Aj v duchovnej oblasti by sme ovocie viery najradšej oberali hneď, okamžite.

No **je to sám Pán Boh, ktorý nás uisťuje, že Jeho slovo nie je neúčinné.** Naopak, Hospodin sľubuje: *Moje slovo, ktoré vychádza z mojich úst: nenavráti sa ku mne prázdne, ale vykoná, čo sa mne páči, úspešne spraví, na čo ho posielam.*

Je to podobné ako s dažďom, ktorý ma trojitý účinok. Zvlažuje – **napája zem**, **robí ju plodnou** a umožňuje, že z nej rastie úroda – že zem prináša úrodu.

Hoci je dážď niekedy nenápadný, občas až temer nebadaný, predsa spôsobuje veľké veci.

Roľníkom, farmárom umožňuje dážď padajúci z oblohy vidieť **veci v širšej perspektíve**. Pracovitý gazda niekedy povie: „Z neba padá zlato.“ Teda, že zem prinesie semeno na osievanie aj zrno, z ktorého bude dostatok chleba na jedenie.

Keď dobre poprší, roľník v mysli preskočí proces od sejby cez rast až k dozrievaniu, prineseniu úrody. V mysli nevníma iba padajúci dážď, ale vidí už dobrú žatvu, ktorej napomáha práve nebeská vlaha.

Toto je aj perspektíva viery. Dôvera, že **Božie slovo spôsobí, čo zasľubuje. Vykoná, čo sa páči Hospodinovi, úspešne spraví, na čo On ho posiela**.

**Keď sa v našom žití tkp. zatiahne obloha, keď prídu pochmúrne dni, potom vierou hľaďme na Krista.**

V životopisnom filme Luther (z r. 2003) nemeckého režiséra Erica Tilla je scéna, kde mních Martin Luther zažíva masívne útoky diabla. Lutherov predstavený mu vkladá do rúk malý kríž a povzbudzuje ho, aby sa modlil ku Kristovi slovami zo Žalmu 119, 94: *„Tvoj som ja, spas ma.“*

Téma dnešnej Nedele po Deviatniku znie: **Dar Božieho slova**. V spomínanom 119. žalme čítame: „*Keby Tvoj zákon nebol býval mojou rozkošou, bol by som zahynul vo svojej biede.****93****Ja nikdy nezabudnem Tvoje rozkazy; veď nimi si ma obživil.****94****Tvoj som ja, spas ma, lebo hľadám Tvoje rozkazy.“*

Áno, ani výrazné postavy kresťanstva, akou bol Luther, neboli bez ťažkých chvíľ. Kráčali aj temným údolím.

**To, že *„cez mnohé súženia musíme vojsť do kráľovstva Božieho“*** (Sk 14, 22), **je pravda, ktorá platila nielen v ranej kresťanskej cirkvi, ale platí aj dnes.** No keď sa v našom živote zamračí, keď prídu zložité situácie a ťažké obdobia, vierou hľaďme na nášho Pána.

**On nám prestiera stôl svojej milosti – skrze svoje slovo, cez dary Pánovej svätej Večere.** Každá kvapka dažďa nám o tom rozpráva. Chce nám pripomenúť, aby sme boli vďační za Božie slovo, ktoré je naším duchovným pokrmom z neba. Tiež, **aby sme  verili, že Pán Boh dá, aby Jeho slovo prinieslo úrodu** **pre večný život aj pri nás. Deje sa to, keď Pánove slovo prijímame. Veríme mu**, napravujeme podľa neho svoje životné cesty.

V liste 1. Korintským (3, 6 – 7), apoštol Pavel píše: *„Ja som zasadil, Apollo polial, ale Boh dal vzrast; takže ani ten, čo sadí, ani ten, čo polieva, nič nie je, ale Boh, ktorý dáva vzrast.* **Pán Boh dáva rásť svojmu slovu.** Nielenže nám Božie slovo zosiela, ale dáva nám mu aj správne porozumieť. To je ten zavlažujúci dážď, bez ktorého by nebola žiadna úroda.

V známom podobenstve o rozsievačovi (Matúš 13. kap.) Pán Ježiš metaforu dažďa nahrádza metaforou zrna. Nezastiera, že príchod Božieho slova je istý, no **zábranou môže byť stav človeka. Človek, naše srdce, je tým slabým článkom a kritickým bodom.** Božie slovo je mocné. Môže vykonať všetko, na čo ho Hospodin posielal. Neuplatňuje však svoju moc u toho, kto sa Božiemu slovu neotvára, nie je ochotný počúvať ho, premýšľať o ňom, konať podľa neho.

Rímsky filozof Seneka povedal: **„Človek by si mal denne prečítať len jednu vetu a poriadne o nej premýšľať.“** Pravdaže, nikomu nechceme brániť prečítať si z Biblie aj viac ako 1 vetu denne, ale to premýšľanie sa, otvorenie sa Božiemu slovu, nasledovanie ho, je kľúčové.

Prosme: Pane, vieme, že v úspešnom pôsobení Tvojho slova sme problémom my. Prosíme, odblokuj nás, aby sme boli otvorení pre Tvoje slovo a jeho pôsobenie. Amen.

*Použitím myšlienok Andreas*a *Eisen*a *(in: Feste Burg 2023, /12.II./), Gabriely Ivany Vlkovej (Rozhovory nad Biblí) a Ladislav*a *Beneš*a *(Ozvěny Izajášova volání)):* **Martin Šefranko, evanjelický a. v. farár**